**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |
| --- | --- | --- | --- |
| **IME I PREZIME:** | | **RAZRED:** | **REDNI BROJ SATA:** |
| **PREDMETNO PODRUČJE:** | HRVATSKI JEZIK | | |
| **DOMENA:** | HRVATSKI JEZIK I KOMUNIKACIJA (PRIPREMNO RAZDOBLJE) | | |
| **TEMA:** | I KOD KUĆE I U ŠKOLI, DJECU SE ČUVA, UČI, VOLI | | |
| **NASTAVNI SADRŽAJ:** | KNJIGA, KNJIŽNICA | | |
| **ISHODI:** | **OŠ HJ A. 1. 1 Učenik razgovara i govori u skladu s jezičnim razvojem izražavajući svoje potrebe, misli i osjećaje.**  - razgovara u skladu sa svojim interesima i potrebama poštujući interese i potrebe drugih  - točno intonira rečenicu s obzirom na priopćajnu svrhu i poredak riječi u rečenici u skladu s jezičnim razvojem i dobi  - poštuje pravila uljudnoga ophođenja tijekom razgovora  **OŠ HJ A. 1. 2 Učenik sluša jednostavne tekstove.**  - sluša jednostavne tekstove iz različitih izvora  - odgovara na pitanja o slušanome tekstu  - sluša i razumije uputu i postupa prema uputi  **OŠ HJ B. 1. 3 Učenik izabire ponuđene književne tekstove i čita/sluša ih s razumijevanjem prema vlastitome interesu.**  - upoznaje se s prostorom školske knjižnice  - upoznaje se s radom u školskoj knjižnici  - posjećuje školsku knjižnicu jedanput tjedno i posuđuje slikovnice za čitanje  -upoznaje se s različitim vrstama slikovnica  - preporučuje pročitane slikovnice i priče drugim učenicima  - objašnjava vlastiti izbor slikovnica | | |

|  |  |  |
| --- | --- | --- |
| NASTAVNE SITUACIJE | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. KNJIGA, KNJIŽNICA**  **Ishod aktivnosti:** učenik razgovara u skladu sa svojim interesima i potrebama, točno intonira rečenicu s obzirom na priopćajnu svrhu i poredak riječi u rečenici u skladu s jezičnim razvojem i dobi, poštuje pravila uljudnoga ophođenja tijekom razgovora.  **Opis aktivnosti:**  Komunikacijska situacija: Kao uvod u aktivnost povesti razgovor o slikovnicama, knjigama i mjestima gdje se one nalaze u učenikovu okruženju (ako postoji gradska/mjesna knjižnica, prisjetiti se izgleda i namjene).  Učenici promatraju ilustraciju u Početnici. Učiteljica/učitelj pitanjima vodi komunikacijsku situaciju u kojoj učenici opisuju knjižnicu na ilustraciji.  **2. SLUŠAM I PAMTIM**  **Ishod aktivnosti:** učenik sluša jednostavne tekstove iz različitih izvora, odgovara na pitanja o slušanome tekstu.  **Opis aktivnosti:**  Učenici slušaju pjesmu Grigora Viteza *Dohvati mi, tata, Mjesec*.  **DOHVATI MI, TATA, MJESEC**  DOHVATI MI, TATA, MJESEC  DA KRAJ MENE MALO SJA!  DOHVATI MI, TATA, MJESEC  DA GA RUKOM TAKNEM JA.  MJESEC MORA GORE SJATI  NE SMIJE SE ON SKIDATI.  ON MORA KOD ZVIJEZDA BITI  PUT ZVIJEZDAMA SVIJETLITI  DA ZVJEZDICE KUĆI ZNAJU  KAD SE NEBOM NAIGRAJU.  I NA ZEMLJU MORA SJATI  DA ZEC VIDI VEČERATI,  DA JEŽ VIDI PUTOVATI,  DA MIŠ VIDI TRČKARATI,  DA BI PTICE MOGLE SPATI.  I DA TEBI, MOJE DIJETE,  MJESEC LAGAN SAN ISPLETE  OD SREBRNIH NITI  PA DA SNIVAŠ I TI.  Nakon slušanja slijedi kratka sadržajna analiza koju vodi učiteljica/učitelj svojim pitanjima. Nakon uočavanja dijelova koji nedostaju na ilustraciji pjesme te komunikacije o tome kako dječak pokušava dohvatiti Mjesec, učenici dovršavaju započetu ilustraciju u Početnici.  **3. POKVARENI TELEFON**  **Ishod aktivnosti:** učenik sluša i razumije uputu i postupa prema uputi.  **Opis aktivnosti:**  Komunikacijska situacija prije aktivnosti: u razgovoru s učenicima objasniti situacije komunikacijskog bontona, objasniti znak za tišinu u prostoru knjižnice.  Učenici sjede na podu u krugu. Prvi učenik prijatelju do sebe šapne ime omiljene slikovnice ili priče. Svaki sljedeći igrač je treba što tiše, u uho, ponoviti onome do sebe i tako se šapće dok se krug ne zatvori. Učenik koji je zadnji po redu treba glasno izgovoriti ono što je čuo. Cilj igre je da priopćajna cjelina bude nepromijenjena (ista koju je izgovorio prvi učenik).  **4. KNJIGE NA POLICI**  **Ishod aktivnosti:** učenik sluša i razumije uputu i postupa prema uputi.  **Opis aktivnosti:**  Učenici, nakon upute učiteljice/učitelja, samostalno rješavaju 4. i 5. zadatak u Početnici. | Zvučna čitanka: [Dohvati mi, tata, Mjesec](https://hr.izzi.digital/DOS/104/633.html#block-8274) | OSR – A. 1. 3 - Opisuje svoje želje i interese; B. 1. 2 - Aktivno sluša, daje i prima povratne informacije i komunicira u skladu s komunikacijskim pravilima.  UKU – A. 1. 3 - Pokazuje interes prema novome (idejama, pristupima rješavanju problema, situacijama); može izraziti što misli i osjeća o nekom problemu, ideji, situaciji koja mu je bliska.  PID OŠ – A. 1. 3 - uspoređuje organizaciju doma i škole (članovi obitelji, djelatnici u školi, radni prostor, prostorije...).  GOO – C. 1. 1 - Uključuje se u zajedničke aktivnosti razrednog odjela i izvršava svoj dio zadatka.  MAT OŠ – B. 1. 2 - Niže po zadanome kriteriju; D. 1. 1 - Prepoznaje odnose među predmetima: dulji – kraći – jednako dug, veći – manji – jednak; određuje najdulji, najkraći, najveći, najmanji objekt.  OŠ LK - A. 1. 1 - Odgovara likovnim i vizualnim izražavanjem na razne vrste poticaja. |