**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |
| --- | --- | --- | --- |
| **IME I PREZIME:** | | **RAZRED:** | **REDNI BROJ SATA:** |
| **PREDMETNO PODRUČJE:** | HRVATSKI JEZIK | | |
| **DOMENA:** | HRVATSKI JEZIK I KOMUNIKACIJA | | |
| **TEMA:** | U PROMETU PRAVI JE JUNAK, PAMETAN I OPREZAN PJEŠAK | | |
| **NASTAVNI SADRŽAJ:** | VELIKO I MALO SLOVO S s | | |
| **ISHODI:** | **OŠ HJ A. 1. 1 Učenik razgovara i govori u skladu s jezičnim razvojem izražavajući svoje potrebe, misli i osjećaje.**  - razgovara u skladu sa svojim interesima i potrebama poštujući interese i potrebe drugih  - točno intonira rečenicu s obzirom na priopćajnu svrhu i poredak riječi u rečenici u skladu s jezičnim razvojem i dobi  - poštuje pravila uljudnoga ophođenja tijekom razgovora  **OŠ HJ A. 1. 2 Učenik sluša jednostavne tekstove**  - sluša i razumije uputu i postupa prema uputi  **OŠ HJ A. 1. 4 Učenik piše školskim formalnim pismom slova, riječi i kratke rečenice u skladu s jezičnim razvojem.**  - povezuje glas s odgovarajućim slovom  - razlikuje slova od drugih znakova  **OŠ HJ A. 1. 7 Učenik prepoznaje glasovnu strukturu riječi te glasovno analizira i sintetizira riječi primjereno početnomu opismenjavanju.**  - prepoznaje fonološku strukturu govora u komunikacijskoj situaciji slušanja i govorenja  - izvodi glasovnu analizu i sintezu  - pravilno izgovara glasove i naglašava riječi primjereno početnomu opismenjavanju | | |

|  |  |  |
| --- | --- | --- |
| NASTAVNE SITUACIJE | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. PROMATRAM I ZAPAŽAM**  **Ishod aktivnosti:** učenik razgovara u skladu sa svojim interesima i potrebama; točno intonira rečenicu s obzirom na priopćajnu svrhu i poredak riječi u rečenici u skladu s jezičnim razvojem i dobi; poštuje pravila uljudnoga ophođenja tijekom razgovora.  **Opis aktivnosti:**  Učenici otvaraju Početnicu i promatraju ilustracije. Učiteljica/učitelj pitanjima uvodi učenike u komunikacijsku situaciju: Tko je na prvoj slici? Što dječak pruža djevojčici? Kakav mu je izraz lica? Što ga je uzrujalo? Tko se sve nalazi na drugoj ilustraciji? Imenuju vrste nosova na slici (surla, mrkva, njuška). Učiteljica/učitelj piše na ploču:  SURLA NOS  Koliko ima slova u svakoj riječi? Koja je riječ duža? Koje se slovo nalazi u objema riječima? Učiteljica/učitelj zaokružuje slovo S.  **2. GDJE ČUJEM GLAS S**  **Ishod aktivnosti:** učenik povezuje glas s odgovarajućim slovom; prepoznaje fonološku strukturu govora u komunikacijskoj situaciji slušanja i govorenja; izvodi glasovnu analizu i sintezu; pravilno izgovara glasove i naglašava riječi primjereno početnomu opismenjavanju; točno intonira rečenicu s obzirom na priopćajnu svrhu i poredak riječi u rečenici u skladu s jezičnim razvojem i dobi; poštuje pravila uljudnoga ophođenja tijekom razgovora.  **Opis aktivnosti:**  Nekoliko učenika čita riječi u 2. zadatku. Učiteljica/učitelj uputama i pitanjima usmjerava učenike: Pročitaj prvu riječ. Koje glasove čuješ kad kažeš riječ SLON? Na kojem se mjestu nalazi glas S? U kojim se još riječima glas S nalazi na prvome mjestu? Pročitaj riječ u kojoj je S samo u sredini. Učenici nabrajaju nekoliko riječi u kojima je S u sredini. Čitaju riječ u kojoj se S nalazi na kraju.  Učenici čitaju slikorečenice. Pomoću glasovne analize uočavaju gdje se u riječima nalazi slovo S.  Učiteljica/učitelj najavljuje učenje velikog i malog slova S te piše slova (veliko i malo S) na ploču. Učenici opisuju slovo, pišu slovo po zraku, a zatim i u prazan prostor na ploči.  **3. MOJE TIJELO PIŠE SLOVA**  **Ishod aktivnosti:** učenik sluša i razumije uputu i postupa prema uputi.  **Opis aktivnosti:**  Učenici oblikuju slovo svojim tijelima (tjelopis):  - prstima, dlanovima, tijelom.  Tjelopis ujedno služi i kao rekreativna pauza.  **4. OBOJI SLOVO S**  **Ishod aktivnosti:** učenik povezuje glas s odgovarajućim slovom; razlikuje slova od drugih znakova; pravilno izgovara glasove i naglašava riječi primjereno početnomu opismenjavanju; sluša i razumije uputu i postupa prema uputi.  **Opis aktivnosti:**  Učenici izrađuju slova S od žice za čišćenje lula. Kada su završili s oblikovanjem slova, slobodno se kreću razredom i promatraju uratke ostalih.  Učenici promatraju slova i crteže u 4. zadatku. Slova trebaju obojiti, a crteže prekrižiti. Broje koliko ima slova.  Svako slovo treba obojiti drugom bojom.  **5. KRALJ I KRALJICA MEĐU SLOVIMA**  **Ishod aktivnosti:** učenik razgovara u skladu sa svojim interesima i potrebama; točno intonira rečenicu s obzirom na priopćajnu svrhu i poredak riječi u rečenici u skladu s jezičnim razvojem i dobi; razlikuje slova od drugih znakova.  **Opis aktivnosti:**  Učenici promatraju velika slova napisana u crtovlju. Opisuju svako pojedino slovo te zaključuju zašto je jedno slovo S zaokruženo i ima krunu - to je zlatno slovo. Učenici pišu veliko slovo S do kraja crtovlja pazeći na razmak između slova i na njihov smještaj u crtovlju nastojeći napisati slova što sličnija zlatnomu slovu. Isti postupak ponavljaju i s malim slovom.  Rečenicu: *Sove su sive.* treba prepisati u crtovlje.  **6. SLUŠAM PRIJATELJA KOJI ČITA**  **Ishod aktivnosti:** učenik pravilno izgovara glasove i naglašava riječi primjereno početnomu opismenjavanju; sluša i razumije uputu i postupa prema uputi.  **Opis aktivnosti:**  Učenici čitači čitaju rečenice napisane u 6. zadatku. Ostali pozorno slušaju.  Komunikacijska situacija: Teče li našim gradom rijeka? Kako se zove rijeka u našem gradu? Što trebate nacrtati? Učenici u Početnicu, ispod rečenica, crtaju rijeku i most. | Objekt [Vrati pjesmi riječi](https://hr.izzi.digital/DOS/104/397.html#block-11393)  Objekt [Gdje je *s*?](https://hr.izzi.digital/DOS/104/397.html#block-11399)  Objekt [Pišem *s*](https://hr.izzi.digital/DOS/104/397.html#block-11410)  Objekt [*S* u svim smjerovima](https://hr.izzi.digital/DOS/104/397.html#block-11420) | OŠ LK – A. 1. 1 – Učenik odgovara likovnim i vizualnim izražavanjem na razne vrste poticaja.  OŠ TZK – A. 1. 1 - Učenik izvodi i razlikuje različite prirodne oblike kretanja za svladavanje prostora, prepreka i otpora u motoričkoj igri.  GOO – C. 1. 1 - Uključuje se u zajedničke aktivnosti razred- noga odjela i izvršava svoj dio zadatka.  OSR – A. 1. 1 - Opisuje svoje želje i interese; B. 1. 2 - Aktivno sluša, daje i prima povratne informacije i komunicira u skladu s komunikacijskim pravilima; C. 1. 2 - Ponaša se u skladu s pravilima skupine.  UKU – A. 1. 3 - Pokazuje interes prema novome (idejama, pristupima rješavanju problema, situacijama); može izraziti što misli i osjeća o nekom problemu, ideji, situaciji koja mu je bliska; povezuje nove sadržaje s prethodnim znanjem i iskustvima. |